Official Journal L 308 , 27/11/2001 P. 0001 - 0002



Ir-Regolament tal-Kunsill (KE) Nru 2292/2001 ta’ l-20 ta’ Novembru 2001 li jemenda r-Regolament (KEE) Nru 2262/84 li jistipula miżuri speċjali rigward iż-żejt taż-żebbuġa IL-KUNSILL TA’ L-UNJONI EWROPEA, Wara li kkunsidra t-Trattat li jistabilixxi l-Komunità Ewropea, u partikolarment l-Artikolu 37 tiegħu, Wara li kkunsidra l-proposta mill-Kummissjoni [1], Wara li kkunsidra l-fehma tal-Parlament Ewropew [2], Billi: (1) Skond l-aħħar sottoparagrafu ta’ l-Artikolu 1(5) Regolament tal-Kunsill (KEE) Nru 2262/84 [3], il-Kunsill, fuq proposta mill-Kummissjoni, għandu jiddeċiedi qabel l-1 ta’ Jannar 2001 fuq kull finanzjament ta’ l-ispiża ta’ l-aġenziji wara s-sena ta’ marketing 2001/02. (2) Permezz tar-Regolament tal-Kunsill (KE) Nru 1513/2001 tat-23 ta’ Lulju 2001 li jemenda r-Regolamenti Nru 136/66/KEE u (KE) Nru 1638/98 rigward l-estensjoni tal-perijodu tal-validità ta’ l-iskema ta’ għajnuna u l-strateġija tal-kwalità għaż-żejt taż-żebbuġa [4], il-Kunsill iddeċida li jintroduċi skema ta’ għajnuna ġdida mill-1 ta’ Novembru 2004. L-iskema ta’ għajnuna kurrenti tibqa’ fis-seħħ sa u tinkludi s-sena ta’ marketing 2003/04. Taħt dawn iċ-ċirkostanzi, għandha ssir dispożizzjoni biex tibqa’ ssir il-kontribuzzjoni mill-Komunità għall-ispiża mħallsa mill-aġenziji li jwettqu ċerti verifiki b’konnessjoni ma’ l-iskema ta’ għajnuna għall-produzzjoni taż-żejt taż-żebbuġa sa u inkluża s-sena ta’ marketing 2003/04. Għandha ssir ukoll dispożizzjoni biex din il-kontribuzzjoni għall-ispiża mħallsa mill-aġenziji matul is-sena ta’ marketing 2004/05 titkompla sabiex tħallihom iwettqu l-verifiki neċessarji u komplimentari meħtieġa relatati mas-sena ta’ marketing preċedenti kif ukoll biex tiggarantixxi l-kontinwità tas-sistema ta’ kontrolli li hemm provdut dwarha fl-Artikolu 1(2) tar-Regolament (KEE) Nru 2262/84. Fl-2003, il-Kummissjoni għandha tikkunsidra l-ħtieġa li tkompli bil-kontribuzzjoni tal-Komunità għan-nefqa ta’ l-aġenziji wara s-sena ta’ marketing 2004/05 fil-kuntest tal-provvedimenti maħsuba għar-riforma ta’ l-organizzazzjoni tas-suq komuni fis-settur in kwistjoni. (3) In vista ta’ l-emendi għat-test tat-Trattat li jwaqqaf il-Komunità Ewropea, huwa meħtieġ li tinbidel ir-riferenza għall-Artikolu 43(2) tat-Trattat, ADOTTA DAN IR-REGOLAMENT: L-Artikolu 1 Ir-Regolament (KEE) Nru 2262/84 huwa emendat kif ġej: 1. fis-subparagrafu ta’ qabel l-aħħar ta’ l-Artikolu 1(5), "tliet snin" għandhom jinbidlu b’"sitt snin"; 2. l-aħħar subparagrafu ta’ l-Artikolu 1(5) għandu jinbidel b’dan li ġej: "Fl-2003 l-Kummissjoni għandha teżamina l-ħtieġa li ssostni l-kontribuzzjoni mill-Komunità fl-ispiża ta’ l-aġenziji u, fejn hu xieraq, għandha tippreżenta proposta lill-Kunsill fil-kuntest tad-deċiżjoni fuq l-organizzazzjoni komuni tas-suq kif hemm provdut dwarha fl-Artikolu 3(2) tar-Regolament (KE) Nru 1638/98. Skond il-proċedura li hemm provdut dwarha fl-Artikolu 37(2) tat-Trattat, il-Kunsill għandu jiddeċiedi fuq kull finanzjament ta’ l-ispiża fil-kwistjoni fil-kuntest tad-deċiżjoni msemmija." L-Artikolu 2 Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Komunitajiet Ewropej. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussel, fl-20 ta’ Novembru 2001. F’isem il-Kunsill Il-President A. Neyts-Uyttebroeck [1] ĠU C 213 E, tal-31.7.2001, p. 1. [2] Opinjoni mogħtija fit-23 ta’ Ottubru 2001 (għadha mhix ippubblikata fil-Ġurnal Uffiċjali). [3] ĠU L 208, tat-3.8.1984, p. 11. Regolament kif emendat l-aħħar bir-Regolament (KE) Nru 150/1999 (ĠU L 18, tat-23.1.1999, p. 7). [4] ĠU L 201, tas-26.7.2001, p. 4. --------------------------------------------------